Wie bepaal die beurte? | George Herald
Wie bepaal die beurte?
Hannes Visser | 20 March 2019
Ek dink ek was in graad twee toe ek die eerste keer van beurte gehoor het. Ek was 'n sonneblom in die konsert en al wat ek moes doen was om heen en weer te wieg as die wind waai.
My maatjie, Wally, was die wind en as hy al loeiende oor die verhoog hol, moes die sonneblomme woes heen en weer swaai. Toe ek vir Juffrou Theunissen vra of ek nie eerder een van die plaasvarkies of skapies of selfs die kwaai boer kon wees nie het sy gesê: "Wees net geduldig, almal kry 'n beurt. Vandag is dit jou beurt om 'n sonneblom te wees."
Sy het vir my gelieg. Ek het vir drie weke se oefening en twee aande se konserte 'n sonneblom gebly. Net een ander kind het 'n beurt vir iets anders gekry; Wally het asma gekry van al die geloeiery heen en weer oor die verhoog en toe kry 'n ander outjie wat 'n boom was, 'n beurt om die wind te wees. Hy was verheug, want bome moes botstil staan.
Volgens die HAT is 'n beurt 'n "geleentheid wat min of meer gereeld terugkeer".
Wat ESKOM aanbetref is die beskrywing van beurte heeltemal waar. Ons kry min(der) gereeld 'n beurt om sonder onderbreking deur die dag te gaan en meer gereeld 'n beurt om in die duister gelaat te word. Oor hierdie tipe beurte het ons nie veel beheer nie en is ons niks anders as konsertsonneblomme in Juffrou Theunissen se plaasdrama wat moet maak soos wat voorgeskryf word nie.
Die beurte wat my egter toenemend fassineer is die beurte wat mense hulself toeëien. Daar is 'n ellelange lys van hulle. Van presidente en ministers wat hulle beurt gebruik om kitsmiljoenêrs te word tot sakemanne wat hulle beurt gebruik om pensioenarisse van neseiers te beroof. Hierdie soort beurt kom nie soos ander beurte volgens 'n voorafbepaalde rooster na hulle toe nie.
Nee, hulle is soos die ongeskikte seuntjie wat by die snoepie heel voor indruk, want sy pa is die voorsitter van die beheerliggaam en hy wil nie laaste wees nie, want dan is al die lekker pasteie reeds verkoop. Hy besluit sommer self dis nou sy beurt en basta. Ons vorige president is 'n puik voorbeeld van so 'n beurtkaper en saam met hom al die ander kapers wat tot aan die einde van dae agter boepense en skemerkelkies sal sit en giggel oor hulle so geseënd was.
Ongelukkig is hierdie beurtkapery nie tot politici en amptenary beperk nie. Nee, dit syfer deur na alle vlakke van die samelewing. Stadig maar seker, amper soos Koos du Plessis se "donker van buite wat syfer deur die ruite".
Hier in ons eie dorp is daar verskeie voorbeelde van mense wat hulself beurte toeëien om ander mense se geld te vat. Hierdie week is dit 'n eiendomsagent wat in die pekel is omdat hy deposito’s vir huurhuise vir sy eie broodnodige uitgawes moes gebruik.
Verlede week, en 'n klomp weke voor dit, was dit mense wat beloftes maak om "verlore" pensioengeld (wat waarskynlik glad nie bestaan nie) teen betaling op te spoor. Dan is daar nog 'n prokureur of twee wie se beurt dit was om trustgeld te gebruik vir hulle eie huishoudings. En, keer op keer, (behalwe nou vir die pensioenopspoorders wat vas glo hulle lewer 'n regmatige diens) word dieselfde verskoning gebruik: "Ek wou die geld net vir 'n rukkie leen, want ek was in 'n moeilike situasie. Regtig?
Dalk moet 'n ander soort beurt bietjie meer aandag kry en meer gereeld die rondte doen - die beurt om onbepaald toegesluit te word. Die beurt om ontneem te word van die vryheid om jou eie beurte te skep en ander mense daaronder te laat ly.
Terloops, ek dink nou daaraan dat ek Juffrou Theunissen 'n verskoning skuld. Ek het wel 'n beurt gekry om 'n dier te wees, alhoewel dit nie 'n plaasdier was nie. In die sottekonsert in standerd ses was ek die wolf wat Rooikappie se ouma moes opvreet. 'n Onsmaaklike rol...
Posted on: 10:06 Wed, 20 March 2019